标题：道楷禅师
简介
道楷禅师（1043～1118年）宋代禅僧。世人尊为曹洞宗第八世嗣祖沙门。沂州沂水（山东沂水）人，俗姓崔。初学道术于伊阳山中，得辟谷之术，后悟其非，弃而习佛，于京师术台寺出家，后参投子义青禅师得法。元丰五年（1082年），弘法于沂州仙洞山，并先后住持洛阳之招提、郢州之大阳山、随州之大洪山崇宁保寿禅院等刹，大扬洞上之风，从者如云。
崇宁三年（1104年），徽宗闻其名，召住京师十方净因禅院，赐紫衣及“定照禅师”之号。师以衣非佛制，却而不受，帝怒，黥而流放淄州，师终不屈。后帝悟，听其自便，师遂于芙蓉湖上建寺，大扬禅风，学者风从，政和七年（1117年），徽宗赐以“华严禅寺”一额，后又赐名“兴化寺”。于翌年五月入寂，世寿七十六。世称芙蓉道楷。法嗣中较著名者有丹霞子淳、净因法成、阐提惟照、大智齐琏、石门元易、鹿门自觉。有芙蓉道楷禅师语要一卷（又作定照禅师语要）行世。[禅林僧宝传卷十七、联灯会要卷二十八、五灯会元卷十四、湖北金石志卷十]（编辑整理：少林禅院德政禅师）
事迹
东京天宁芙蓉道楷禅师，沂州崔氏子。自幼学辟谷，隐伊阳山。后游京师，籍名术台寺，试法华得度。谒投子于海会，
乃问：“佛祖言句，如家常茶饭。离此之外，别有为人处也无？”
子曰：“汝道寰中天子敕，还假尧舜禹汤也无？”
师欲进语，子以拂子摵师口曰：“汝发意来，早有三十棒也。”师即开悟，再拜便行。
子曰：“且来！阇黎。”师不顾。
子曰：“汝到不疑之地邪？”师即以手掩耳。
后作典座，子曰：“厨务勾当不易。”
师曰：“不敢。”
子曰：“煮粥邪？蒸饭邪？”
师曰：“人工淘米著火，行者煮粥蒸饭。”
子曰：“汝作甚么？”
师曰：“和尚慈悲，放他闲去。”
一日侍投子游菜园，子度拄杖与师，师接得便随行。
子曰：“理合恁么？”
师曰：“与和尚提鞋挈杖，也不为分外。”
子曰：“有同行在。”
师曰：“那一人不受教？”子休去。
至晚问师：“早来说话未尽。”
师曰：“请和尚举。”
子曰：“卯生日，戌生月。”
师即点灯来。
子曰：“汝上来下去，总不徒然。”
师曰：“在和尚左右，理合如此。”
子曰：“奴儿婢子，谁家屋里无？”
师曰：“和尚年尊，阙他不可。”
子曰：“得恁么殷勤！”
师曰：“报恩有分。”
住后，僧问：“胡家曲子不堕五音，韵出青霄，请师吹唱。”
师曰：“木鸡啼夜半，铁凤叫天明。”
曰：“恁么则一句曲含千古韵，满堂云水尽知音。”
师曰：“无舌童儿能继和。”
曰：“作家宗师，人天眼目。”
师曰：“禁取两片皮。”
问：“夜半正明，天晓不露。如何是不露底事？”
师曰：“满船空载月，渔父宿芦花。”
问：“如何是曹洞家风？”
师曰：“绳床风雨烂，方丈草来侵。”
问：“如何是直截根源？”
师曰：“足下已生草，举步落危坡。”
上堂：“昼入祇陀之苑，皓月当天。夜登灵鹫之山，太阳溢目。乌鸦似雪，孤雁成群。铁狗吠而凌霄，泥牛斗而入海。正当恁么时，十方共聚，彼我何分？古佛场中，祖师门下，大家出一只手，接待往来知识。诸仁者，且道成得个甚么事？”良久曰：“剩栽无影树，留与后人看。”
上堂：“才升此座，已涉尘劳。更乃凝眸，自彰瑕玷。别传一句，勾贼破家。不失本宗，狐狸恋窟。所以真如凡圣，皆是梦言。佛及众生，并为增语。到这里回光返照，撒手承当。未免寒蝉抱枯木，泣尽不回头。”
上堂：“唤作一句，已是埋没宗风。曲为今时，通途消耗。所以借功明位，用在体处。借位明功，体在用处。若也体用双明，如门扇两开，不得向两扇上著意。不见新丰老子道，峰峦秀异，鹤不停机。灵木迢然，凤无依倚。直得功成不处，电火难追。拟议之间，长途万里。”
上堂：“腊月三十日已前即不问，腊月三十日事作么生？诸仁者到这里，佛也为你不得，法也为你不得，祖师也为你不得，天下老和尚也为你不得，山僧也为你不得，阎罗老子也为你不得。直须尽却今时去，若也尽却今时，佛也不奈他何，法也不奈他何，祖师也不奈他何，天下老和尚也不奈他何，山僧也不奈他何，阎罗老子也不奈他何。诸人且道，如何是尽却今时底道理？还会么？明年更有新条在，恼乱春风卒未休。”问：“如何是道？”师曰：“无角泥牛奔夜栏。”
上堂：“钟鼓喧喧报未闻，一声惊起梦中人。圆常静应无余事，谁道观音别有门。”良久曰：“还会么？休问补陀岩上客，莺声啼断海山云。”
上堂，拈拄杖曰：“这里荐得，尽是诸佛建立边事。直饶东涌西没，卷舒自在，也未梦见七佛已前消息。须知有一人，不从人得，不受教诏，不落阶级。若识此人，一生参学事毕。”蓦召大众曰：“更若凝眸，不劳相见。”
上堂，良久曰：“青山常运步，石女夜生儿。”便下座。
上堂：“假言唱道，落在今时。设使无舌人解语，无脚人能行，要且未能与那一人相应。还会么？龙吟徒侧耳，虎啸谩沉吟。”
问：“如何是兼带之语？”
师曰：“妙用全施该世界，木人闲步火中来。”
曰：“如何是和尚家风？”
师曰：“众人皆见。”
曰：“未审见个甚么？”
师曰：“东壁打西壁。”
大观初，开封尹李孝寿奏师 “道行卓冠丛林，宜有褒显。”即赐紫方袍，号定照禅师。内臣持敕命至，师谢恩竟，乃陈己志：“出家时尝有重誓，不为利名，专诚学道，用资九族。苟渝愿心，当弃身命。父母以此听许。今若不守本志，窃冒宠光，则佛法、亲盟背矣。”于是修表具辞。复降旨京尹坚俾受之。师确守不回，以拒命坐罪。奉旨下棘寺，与从轻。寺吏闻有司，欲徒淄州。有司曰有疾，与免刑。及吏问之，师曰：“无疾。”曰：“何有灸瘢邪？”师曰：“昔者疾，今日愈。”吏令思之。师曰：“已悉厚意，但妄非所安。”乃恬然就刑，而行从之者如归市。及抵淄川，僦居，学者愈亲。明年冬，敕令自便。庵于芙蓉湖心，道俗川凑。
示众曰：“夫出家者为厌尘劳，求脱生死。休心息念，断绝攀缘，故名出家。岂可以等闲利养，埋没平生。直须两头撒开，中间放下。遇声遇色，如石上栽花。见利见名，似眼中著屑。况从无始以来，不是不曾经历，又不是不知次第。不过翻头作尾，止于如此。何须苦苦贪恋。如今不歇，更待何时？所以先圣教人，秖要尽却今时。能尽今时，更有何事。若得心中无事，佛祖犹是冤家。一切世事，自然冷淡，方始那边相应。你不见隐山至死不肯见人，赵州至死不肯告人，匾担拾橡栗为食，大梅以荷叶为衣，纸衣道者只披纸，玄泰上座只著布。石霜置枯木堂与人坐卧，只要死了你心。投子使人办米，同煮共餐，要得省取你事。且从上诸圣，有如此榜样，若无长处，如何甘得？诸仁者，若也于斯，体究的不亏人。若也不肯承当，向后深恐费力。山僧行业无取，忝主山门，岂可坐费常住，顿忘先圣付嘱。今者辄学古人，为住持体例，与诸人议定，更不下山，不赴斋，不发化主。唯将本院庄课一岁所得，均作三百六十分，日取一分用之，更不随人添减。可以备饭则作饭，作饭不足则作粥，作粥不足则作米汤。新到相见，茶汤而已，更不煎点，唯置一茶堂，自去取用，务要省缘，专一办道。又况活计具足，风景不疏。华解笑，鸟解啼，木马长鸣，石牛善走。天外之青山寡色，耳畔之鸣泉无声。岭上猿啼，露湿中宵之月。林间鹤唳，风回清晓之松。春风起时，枯木龙吟，秋叶凋而寒林华散。玉阶铺苔藓之纹，人面带烟霞之色。音尘寂尔，消息宛然。一味萧条，无可趣向。山僧今日向诸人面前，说家门已是不著便，岂可更去升堂入室，拈槌竖拂，东喝西棒，张眉努目，如痫病发相似。不唯屈沈上座，况亦辜负先圣。你不见达磨西来少室山下，面壁九年。二祖至于立雪断臂，可谓受尽艰辛。然而达磨不曾措了一词，二祖不曾问著一句。还唤达磨作不为人，得么？二祖做不求师，得么？山僧每至说著古圣做处，便觉无地容身，惭愧后人软弱，又况百味珍羞，递相供养。道我四事具足，方可发心。只恐做手脚不迭，便是隔生隔世去也。时光似箭，深为可惜。虽然如是，更在他人从长相度，山僧也强教你不得。诸仁者还见古人偈么？山田脱粟饭，野菜淡黄齑，吃则从君吃，不吃任东西。伏惟同道，各自努力。珍重！”
政和七年冬，赐额曰华严禅寺。八年五月十四日，索笔书偈，付侍僧曰：
吾年七十六，世缘今已足。
生不爱天堂，死不怕地狱。
撒手横身三界外，腾腾任运何拘束。
移时乃逝。
文献
《佛祖纲目》记载
（投子义青法嗣曹洞第八世）
沂州崔氏子。自少辟谷学道。后游京师。得度具戒。谒义青于海会。问佛祖言句。如家常茶饭。离此之外。别有为人言句也无。青曰。汝道寰中天子敕。还假禹汤尧舜也无。楷拟酬语。青以拂子摵之曰。汝发意来。早有二十棒也。于是楷遂悟旨。再拜即出。青呼曰且来。楷亦不顾。青曰。汝到不疑之地耶。楷以手掩耳。后掌众食。青问。厨务勾当良苦。曰不敢曰汝炊饭耶。煮粥耶。曰人工淗米着火。行者煮粥炊饭。曰汝作什么。曰和尚慈悲。放他闲去。又从青游园。青与拄杖曰。理合与么。曰与和尚提鞋挈杖。不为分外。曰有同行在。曰那一人不受教。青遂休去。至晚青曰。早来说话未尽。曰更请举看。曰卯生日。戌生月。楷即点灯来。青曰。上来下去。总不空然。曰在左右理合如此。曰奴儿婢子。谁家屋里无。曰和尚尊年。缺他不可。曰与么殷勤。曰报恩有分。元丰五年。出世沂州仙洞。迁招提龙门郢州大阳随州大洪。
○崇宁三年。诏道楷。住净因。示众。出家者为厌尘劳。求脱生死。休心息念。断绝攀缘。遇声遇色。如石上栽花。见利见名。如眼中着屑。无始以来。此等不是不曾经历。何须苦苦贪恋。如今不歇。更待何时。能尽今时。更有何事。若得心中无事。佛祖犹是冤家。一切世事。自然冷淡。方始那边相应。你不见。隐山至死。不肯见人。赵州至死。不肯告人。匾担拾橡栗为食。大梅以荷叶为衣。纸衣道者只披纸。玄泰上座只着布。石霜置枯木堂。与人坐卧。只要死了你心。投子使人办米同煮共餐。要得省取你事。且从上诸圣。有如此榜样。若无长处。如何甘得。诸仁者。若也于斯体究。的不亏人。若也不肯承当。向后深恐费力。楷尝往谒杨杰。杰曰。与师相别几年。曰七年。曰学道来参禅来。曰不打这鼓笛。曰恁么则空游山水。百无所能也。曰别来未久。善能高鉴。杰大笑。
○大观元年冬。道楷。移住天宁。尝作五偈。述其门风。一曰。妙唱不干舌。偈曰。刹刹尘尘处处谭。不劳弹指善财参。空生也解通消息。花雨巖前鸟不衔。二曰。死蛇惊出草。偈曰。日炙风吹草里埋。触他毒气又还乖。闇地若教开死口。长安依旧绝人来。三曰。解针枯骨吟。偈曰。死中活得是非常。密用他家别有长。半夜髑髅吟一曲。冰河红焰却清凉。四曰。铁锯和三台。偈曰。不是宫商调。谁人和一场。伯牙何所措。此曲旧来长。五曰。古今无间。偈曰。一法元无万法空。个中那许悟圆通。将谓少林消息断。桃花依旧笑春风。楷住天宁未几。开封尹李孝寿。奏楷道行。敕赐紫及定照师号。楷上表辞。上不允。令孝寿往谕。旌善之意。楷确然不回。上怒收付有司。有司怜其无罪曰。长老枯瘁有疾乎。言有疾。即于法免刑。楷曰。已悉厚意。乃不敢。妄言实无疾也。吏太息。于是恬然受刑。着缝掖。编管缁州
○道楷责。缁州。己丑冬。放令自便庵。于芙蓉湖中。数百人环绕坐卧。楷虑祸。乃日各食粥一杯。不堪者。稍稍去。留者犹百人。
○芙蓉道楷禅师入寂
道楷庵芙蓉。政和八年五月十四日。索笔书偈曰。吾年七十六。世缘今已足。生不爱天堂。死不怕地狱。撒手横身三界外。腾腾任运何拘束。移时乃逝。（编辑整理：少林禅院德政禅师）
[1]